Diari Oficial de la Generalitat Valenciana


Sumari del DOGV 6685, del 04-01-2012 (2011/13782)

Suspensió de llicències d'activitat, edificació i instal·lació de tanatoris amb la finalitat d'estudiar la seua regulació i incorporació a la normativa del Pla General d'Ordenació Urbana.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6685

Data del DOGV
:   04-01-2012

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/13427


Data del document
:   25-11-2011

Organisme emissor
:   Ajuntament de Mislata

Tipus de document
:   Anunci

Descriptors 

:   * Mislata
    * pla d'urbanisme
    * administració local

Suspensió de llicències d'activitat, edificació i instal·lació de tanatoris amb la finalitat d'estudiar la seua regulació i incorporació a la normativa del Pla General d'Ordenació Urbana. [2011/13210]  
En la sessió ordinària del Ple de l'Ajuntament del dia 24 de novembre de 2011, es va adoptar, entre altres, l'acord següent:  
  
«4. Suspensió de llicències d'activitat, edificació i instal·lació de tanatoris amb la finalitat d'estudiar la seua regulació i incorporació a la normativa del Pla General d'Ordenació Urbana.  
Es dóna compte del dictamen de la Comissió Informativa i de Control d'Urbanisme i Medi Ambient, favorable a l'aprovació de la suspensió de llicències d'activitat, edificació i instal·lació de tanatoris amb la finalitat d'estudiar la seua regulació i incorporació a la normativa del Pla General d'Ordenació Urbana.  
Conclòs el debat, el Ple de l'Ajuntament, per unanimitat dels seus membres, va adoptar l'acord següent:  
Vista la proposta d'Alcaldia, de data 11 de novembre de 2011, que diu:  
"Potser haurà sigut compartida, per un nombre més gran de veïns, la idea que l'existència de tanatoris i depòsits de cadàvers anava íntimament lligada als cementeris municipals i, conseqüentment, la seua ubicació comportava formar part de les dependències i instal·lacions d'aquests.  
I així era realment mentre el Reglament de Policia Sanitària Mortuòria s'aplicava en l'àmbit de la Comunitat Valenciana, ja que únicament disposava l'existència d'aquests quan es trobaven ubicats als cementeris.  
Això va canviar amb l'aparició del Decret 12/1995 i amb la normativa que el desplega (Decret 39/2005 i Decret 195/3009). En aquestes disposicions es possibilita l'establiment d'aquestes activitats (depòsit de cadàvers, tanatori amb crematori o sense) fora de l'àmbit físic dels cementeris per a possibilitar que el cadàver siga vetlat sense trobar-se al domicili familiar.  
El Pla General d'Ordenació Urbana de Mislata és molt anterior a l'aparició d'aquestes disposicions sectorials (va ser aprovat l'any 1987) i es troba a faltar en la seua normativa i documentació disposicions i previsions que regulen específicament aquestes instal·lacions, atés el rebuig de la població respecte que s'ubiquen i desenvolupen en la proximitat dels seus habitatges.  
La ubicació d'aquests establiments, a més de complir la normativa general i autonòmica, hauria de ser compatible amb l'ordenació urbanística, per ser el Pla General d'Ordenació Urbana l'instrument adequat per a determinar la ubicació de les instal·lacions, la compatibilitat o no amb altres usos urbans i els requisits que li han de ser exigibles per al funcionament correcte d'aquells.  
Per això, a fi de possibilitar l'estudi de la seua regulació i incorporació a la normativa del Pla General d'Ordenació Urbana es proposa la suspensió, pel termini d'un any, de les llicències d'activitat, edificació i instal·lació de tanatoris al terme municipal de Mislata.   
  
La suspensió que afecta tot el territori municipal s'extingirà en el termini d'un any, si no és que dins del termini anterior s'haja adoptat acord d'aprovació de la modificació o reforma puntual de la normativa del Pla General d'Ordenació Urbana, i en aquest cas el termini de suspensió es prorrogarà per un any més".  
Vist l'informe del cap d'Urbanisme, de data 11 de novembre de 2011, que literalment diu:  
"1. La Llei Urbanística Valenciana, en l'article 101 regula la suspensió de llicències en l'àmbit de la Comunitat Valenciana, sense que siga necessari ni exigible que la dita resolució assenyale expressament les àrees afectades per la suspensió, encara que sí l'adaptació de l'acord exprés d'imposar-la i el tipus de llicències afectades per la suspensió. En aquest cas, la proposta comprén la totalitat del terme municipal.  
La previsió legal establida en l'apartat 1 de l'esmentat article comprén la suspensió de la tramitació d'expedients i l'atorgament de llicències d'activitat i d'edificació per a àrees o usos determinats.  
2. Independentment de l'anterior, la suspensió de llicències és un acte discrecional respecte del caràcter polític de l'òrgan que l'adopte (criteri d'oportunitat) i reglat quant al sotmetiment a l'ordenament jurídic.  
3. La suspensió es realitza a fi d'estudiar la reforma del Pla General d'Ordenació Urbana en aquesta matèria i tindrà una duració màxima d'un any, comptador des del moment de la publicació de l'acord. La suspensió es podrà prorrogar en un any més en els supòsits establits en l'article 101 de la Llei Urbanística Valenciana.  
4. L'anunci de la suspensió de llicències es publicarà en el Diari Oficial de la Comunitat Valenciana als efectes legals oportuns".  
Per tot això, s'acorda:  
Primer. Suspendre, pel termini d'un any, les llicències d'activitat, edificació i instal·lació de tanatoris al terme municipal de Mislata, amb la finalitat de possibilitar l'estudi de la seua regulació i incorporació a la normativa del Pla General d'Ordenació Urbana.  
Segon. La suspensió que afecta tot el territori municipal s'extingirà en el termini d'un any, excepte que dins del termini anterior s'haja adoptat acord d'aprovació de la modificació o reforma puntual de la normativa del Pla General d'Ordenació Urbana, i en aquest cas el termini de suspensió es prorrogarà per un any més.  
Contra aquest acord, que posa fi a la via administrativa, podrà interposar-se potestativament recurs de reposició davant del Ple en el termini d'un mes comptador des de l'endemà de la seua notificació. La desestimació presumpta del recurs de reposició es produirà pel transcurs d'un mes des de la seua interposició, i contra aquesta podrà interposar-se, en el termini de sis mesos comptadors des de l'endemà que es produïsca l'acte presumpte, recurs contenciós administratiu, davant del Jutjat Contenciós Administratiu de València. El recurs contenciós administratiu podrà també interposar-se directament davant del Jutjat esmentat, sense necessitat prèvia de recurs de reposició i sempre que no s'haja interposat aquest, en el termini de dos mesos, comptadors des de l'endemà de la notificació d'aquesta resolució.  
No obstant això, l'interessat podrà exercitar qualsevol altre que considere procedent, de conformitat amb el que establix l'article 58 de la Llei 30/1992.  
La interposició de qualsevol recurs no suspén, per si sola, l'execució de l'acte impugnat, a excepció que una disposició establisca el contrari (art. 111, Llei 30/1992)».  
  
Mislata, 25 de novembre de 2011.- L'alcalde: Carlos Fernández Bielsa.